Et sema echom a toon i-Jerusalem,
kigwan cha i “Nat sejay i toon piyan chen bonoen?
Ajed jay a man-eesel cha sangoanan na chakel a too,
et nagwariy kigwa-kigwan iren ma naengibalnay cha si-katho.
Mebedin a amta ra emo i si-kathoy Cristo?
Nem enchi emo tep no onmothok aliy Cristo,
nagwara konoy mengamta na kedepoan to.
Nem sejay a too,
amta thayon emiin i edafoan to.”
Gwara pay nin si Jesus chiwa timplon mantotoro,
et inpekes toy esel ton kigwan to i “Kigwan jo i amta yoak tan amta yoy edafoan ko.
Nem say podno,
nat kimowanak alid jay tep seman i nemnem ko,
no diket into-no thoak alin Afo Chiyos,
et podnoy ogadi tho.
Nat amta yos Afo Chiyos.
Nem si-kak,
amtak tep edafoak cha si-katho,
et si-kathoy engito-no did si-kak.”
Idi kigwan Jesus iwan,
sema iren naengibalnay na Hodjos,
piyan chen chedmethen,
nem nagwariy engaled si-katho tep aneng nin ali onmothok i timpo na ketiy Jesus.
Nem angken seman,
chakel i toon ematid si-kathon kigwan cha i “Agpayson si-kathoy Cristo.
Tep nagwariy mahaamag na chakel pay a milagro no nat seja too bengat.”
Engito-no Ira Na Kowadjen Menmet Jesus
Idi inki-ngelan iren ma Pharisees i kigwan na too maypangkep Jesus,
si-kara tan sema iren aafo na papari,
into-no riy kowadja na timplon menmet Jesus.
Et kigwan Jesus i “On-onongak pay nin cha si-kayo na kemtang,
et on-oliak cha engito-no did si-kak.
Anafen joak,
nem nat sepolen joak tep nat mebedin a onkowan kayod ma konan ko.”
Et iyanbinaga ira ma naengibalnay na Hodjos a kigwan cha i “To emoy konan niya too say nat mahasafol mi?
Onkowan emod kad-an na echom tayon Hodjos a iyaygwala-gwalak ired ma aragwin ilin naiyan-iyanan na Greeks?
Itoroan to emo ira ma Greeks chiwan?
Ngoy piyan ton a-seden nonta kigwan to i ‘Anafen joak,
nem nat sepolen joak,’
tan ‘Nat mebedin a onkowan kayod ma konan ko’?”
Nonta kaonoran a akow na piyasten kainportantian a akow to,
imakgwat si Jesus,
et inpekes toy esel ton kigwan to i “No gwared si-kayoy iya-kow,
onkowan koma did si-kak say man-inom.
Tep kigwan tod ma esel Afo Chiyos maypangkep na toon naematid si-kak i ‘Singen gwared si-kathoy temtem a nabimo-dayan na chanom a naengi-kan na podnon biyag.’ ”
Say engibanagan Jesus niwan,
sema Ispirito Santon ito-non Afo Chiyos a man-iyan cha poso iren ma naemati.
Nem nontan a timpo,
aneng nin mayto-no di ma Ispirito Santo tep nat mechejaw pay nin si Jesus babaen na ketiy tan ioli thod dangit.
Idi inki-ngelan na tooy kigwan Jesus,
kigwan na echom i “Agpayson sejay i profiten singsingked tayo.”
Sema echom pay,
kigwan cha i “Sejay i Cristo.”
Nem kigwan ngo na echom i “Enchi tep edafod Galilee,
et nat chiwan i kedepoan na Cristo.
Tep kigwan tod ma esel Afo Chiyos i sema Cristo,
poli konon David et may-anak konod Bethlehem a siyodad a iyay-anahan David.”
Isonga,
nat man-iringes i nemnem na too maypangkep Jesus.
Piyan na echom a chedmethen si-katho,
nem nagwariy engaled si-katho.
Et imoli ira ma kowadja na timplod kad-an na aafo na papari tan sema iren Pharisees,
et inbaga iren ma aafo tan sema iren Pharisees i “Niyana nat ida yo did jay?”
Et insongbat na kowadja i “Nagwariy naiyankasaben inges toy nainpankasaba niwa too.”
Kigwan mowan iren ma Pharisees i “Siyaol to kayo ngo?
Si-kawin aafo tan sema iren Pharisees,
nagwaren polos cha si-kawiy ematid si-katho.
Nem sema iren tothoon naematid si-katho,
si-kariy eg mahaamta na dinteg tayo,
et chosaen iren Afo Chiyos.”
Gwariy toon sa-ki iren ma Pharisees a si Nicodemus.
Sejay a Nicodemus,
si-kathoy kimowan a ekitbal cha Jesus nontan.
Kigwan tod echom to i
“Cha dinteg tayo,
nat mebedin a mekowis i too no nat bistigalen tayo nin say amtaen tayoy imag to.”
Et insongbat iren ma echom to i “Edafo ka ngo did Galilee?
Basam nin a chili ma esel Afo Chiyos,
et amtaen mo i nagwaren polos i profiten medepod Galilee.” [
Et bimetik ma iren emiin.